15.6.2022.
HR
Službeni list Europske unije
L 160/7
(28)
Prema potrebi trebalo bi biti moguće provesti posjete radi praćenja napretka provedbe akcijskog plana nakon evaluacije u kojoj nije utvrđen ozbiljniji nedostatak.
Posjete radi provjere uvijek bi trebalo organizirati prije zaključivanja akcijskog plana nakon evaluacije u kojoj je utvrđen ozbiljan nedostatak i prve evaluacije.
Kad je riječ o organizacijskim zahtjevima i zahtjevima u pogledu izvješćivanja, oni bi za posjete radi provjere trebali biti blaži nego za evaluacijske posjete.
Posebno, trebali bi se provoditi u manjim timovima i iz tog rada ne bi trebali proizlaziti novi nalazi ili zahtjevi za donošenje izvješća.
Vijeće bi trebalo aktivnije sudjelovati u fazi praćenja, Komisija bi ga trebala pismenim putem, na primjer u obliku dopisa, obavijestiti o ishodu posjeta radi provjere te bi trebalo odobriti zaključenje akcijskih planova u slučaju ozbiljnih nedostataka i prvih evaluacija, na temelju prijedloga Komisije.
(29)
Ključno je da Europski parlament i Vijeće redovito održavaju rasprave kako bi podigli svijest o važnosti djelotvorne provedbe schengenske pravne stečevine i potaknuli države članice da, prema potrebi, uklone utvrđene nedostatke.
Vijeće bi posebno trebalo izvršavati svoju političku ulogu u vezi s upravljanjem schengenskim prostorom održavanjem rasprava o izvješćima koja je podnijela Komisija i održavanjem političkih rasprava o djelotvornoj provedbi schengenske pravne stečevine i pravilnom funkcioniranju područja bez nadzora unutarnjih granica.
Komisija bi trebala dati odgovarajući doprinos kako bi olakšala te rasprave, među ostalim donošenjem sveobuhvatnog godišnjeg izvješća koje obuhvaća evaluacije provedene prethodne godine i stanje u pogledu provedbe preporuka.
Na temelju tog izvješća i tih rezultata Vijeće bi trebalo održati horizontalne rasprave kako bi doprinijelo učinkovitijoj i bržoj provedbi preporuka i povezanih korektivnih mjera.
(30)
Mehanizam evaluacije i praćenja uspostavljen ovom Uredbom trebao bi putem istorazinske ocjene dopunjavati praćenje djelotvornosti praktične provedbe politika Unije.
To ne bi trebalo utjecati na opću ovlast Komisije da putem postupaka zbog povrede nadgleda primjenu prava Unije pod nadzorom Suda Europske unije.
(31)
Izvješća o evaluaciji i o ponovnom posjetu trebala bi imati status tajnosti „osjetljiv neklasificiran” u skladu s primjenjivim sigurnosnim pravilima iz Odluke Komisije (EU, Euratom) 2015/443 (10).
Trebala bi nositi oznaku „RESTREINT UE/EU RESTRICTED” u smislu Odluke Komisije (EU, Euratom) 2015/444 (11), ako se takav stupanj tajnosti zahtijeva na temelju članka 5. stavka 3. te odluke ili nakon obrazloženog zahtjeva evaluirane države članice.
(32)
S obzirom na posebnu ulogu povjerenu Europskom parlamentu i nacionalnim parlamentima na temelju posljednje rečenice članka 70.
UFEU-a, kao što se naglašava u članku 12. točki (c) Ugovora o Europskoj uniji (UEU) u pogledu nacionalnih parlamenata, Vijeće i Komisija trebali bi informirati Europski parlament i nacionalne parlamente o sadržaju i rezultatima evaluacija.
Osim toga, ako Komisija podnese prijedlog za izmjenu ove Uredbe, Vijeće bi se, u skladu s člankom 19. stavkom 7. točkom (h) svojeg Poslovnika (12), savjetovalo s Europskim parlamentom kako bi, u što većoj mjeri, uzelo u obzir njegovo mišljenje prije donošenja konačnog teksta.
(33)
Provedeno je savjetovanje s Europskim nadzornikom za zaštitu podataka u skladu s člankom 42. stavkom 1.
Uredbe (EU) 2018/1725 te je on dao mišljenje 27. srpnja 2021.
(13)
(34)
Uredba (EU) 2016/679 Europskog parlamenta i Vijeća (14) primjenjuje se na obradu osobnih podataka koju provode države članice pri izvršavanju svojih odgovornosti na temelju ove Uredbe.
Uredba (EU) 2018/1725 primjenjuje se na obradu osobnih podataka koju provode institucije, tijela, uredi i agencije Unije pri izvršavanju svojih odgovornosti na temelju ove Uredbe.
(10) Odluka Komisije (EU, Euratom) 2015/443 оd 13. ožujka 2015. o sigurnosti u Komisiji (SL L 72, 17.3.2015., str. 41.).
(11) Odluka Komisije (EU, Euratom) 2015/444 od 13. ožujka 2015. o sigurnosnim propisima za zaštitu klasificiranih podataka EU-a (SL L 72, 17.3.2015., str. 53.).
(12) Odluka Vijeća 2009/937/EU od 1. prosinca 2009. o donošenju Poslovnika Vijeća (SL L 325, 11.12.2009., str. 35.).
(13) SL C 337, 23.8.2021., str. 2.
(14) Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka), (SL L 119, 4.5.2016., str. 1.).